钦定古今图书集成/明伦汇编/官常典/第191卷 > 和峤
## 钦定古今图书集成/明伦汇编/官常典/第191卷 > 和峤

按《晋书》本传，“峤字长舆，汝南西平人也。祖洽，魏尚书
令。父逌，魏吏部尚书。峤少有风格，慕舅夏侯元之为
人，厚自崇重，有盛名于世。朝野许其能整风俗，理人
伦。袭父爵上蔡伯。起家太子舍人，累迁颍川太守。为
政清简，甚得百姓欢心。太傅从事中郎庾𫖮见而叹
曰：‘峤森森如千丈松，虽磥砢多节目，施之大厦，有栋’”
梁之用。贾充亦重之，称于武帝。入为给事黄门侍郎，
迁中书令。帝深器遇之。旧监令共车入朝，时荀勗为
监，峤鄙勗为人，以意气加之，每同乘高抗，专车而坐，
乃使监、令异车，自峤始也。吴平，以参谋议功，赐弟郁
爵汝南亭侯。峤转侍中，愈被亲礼。与任恺、张华相善，
峤见太子不令，因侍坐曰：“皇太子有淳古之风，而季
世多伪，恐不了陛下家事。”帝默然不答。后与荀𫖮、荀
勗同侍，帝曰：“太子近入朝，差长进，卿可俱诣之，粗及
世事。”既奉诏而还。𫖮、勗并称太子明识弘雅，诚如明
诏。峤曰：“圣质如初耳。”帝不悦而起。峤退居，恒怀慨叹，
知不见用，犹不能已。在御坐，言及社稷，未尝不以储
君为忧。帝知其言忠，每不酬和。后与峤语，不及来事。
或以告贾妃，妃衔之。太康末，为尚书，以母忧去职。及
惠帝即位，拜太子太傅，加散骑常侍、光禄大夫。太子
朝西宫，峤从入。贾后使帝问峤曰：“卿昔为我不了家
事，今日定云何？”峤曰：“臣昔事先帝，曾有斯言。言之不
效，国之福也。臣敢逃其罪乎！”元康二年卒，赠金紫光
禄大夫，加金章紫绶，本位如前。永平初，策谥曰“简。”峤
家产丰富，拟于王者，然性至吝，以是获讥于世。杜预
以为峤有钱癖。以弟郁子济嗣，位至中书郎。郁字仲舆，才望不及峤，而以清干称。历尚书左右仆射，中书
令、尚书令。洛阳倾，没奔于苟晞，疾卒。